**Trgatva**

Jutro je. Otprem oči i čujem kak se neko spomina. Posluhnem i čujem da je hiža puna ljudi. I onda se zmislim da je denes trgatva. Došli su dedina sestra Slava, sused Dragec, suseda Štefica, i sused Branko. Tak mi je več včere mama rekla da buju došli.

Dojdem, še napol pospana, v kuhiju, a tam več se fino diši po pečeni guski keru je baka morala več v sedam vur vjutro deti peč jer še mora i puru speči. Si, kere sam nabrojila, su bili za stolom i pili kavu ili rakiju jer su več froštikljali. Sused Dragec posebno je falil rakiju jer da je ovo leto baš jako fina.

Hitro sem si i ja nekaj pojela, obula škorje i šla na traktor, a z menom i si drugi. Samo je baka ostala domaj jer mora kuhati. Deda nas je s traktorom dopelal na breg; visoki je i teško je pešice dojti.

Si smo si zeli po jenu kantu, saki je zašo v jenu red i počeli smo trgati. Kuruza je šumila, čulo se kak pokaju klasi, a belije je padalo na se strane jer smo kuruzu odmah i belili. Čim je kera kanta bila puna, hitili smo kuruzu na jen kup. Začas je na kupu bilo puno zlatnih klasov i se je dišalo po friško pobranoj kuruzi. Deda je pobiral kuruzu s kupov i metal ju na traktor. Trgali smo jeno pol vure, a ljudi su se več o semu stigli pospominati, največ o politiki. A onda je suseda Štefica pitala: „Kaj vi znate da je oni Joža Baričin prešo v penziju?“

Pa su onda si komentirali kuliko je star, kuliko je delal, je li opče zaslužil tu penziju… Ja to poslušam i mislim si kaj ih je briga za suseda Joža, kaj nimaju dost svojih problemof? Več mi je bilo teško, a i ni mi se dalo poslušati jihove spominke pa sem rekla mami da idem domof.

Baki je to baš pasalo jer sem ji pomogla v kuhiji. Gulila sem komper, strajbala noklece za juhu, postavila stol i tak mi je vreme hitro prešlo. Cela kuhija dišala je po pečenem komperu, guski i puri tak da sam mislila da nebum zdržala dok dojdeju težaki. Baka mi je rekla da je spekla orehovu i makovu gibanicu i nek ju narežem prej nek oni dojdeju. Bila sem več tak lačna da sem si keri komadič i pojela. Baka baš peče finu gibanicu!

Izvana se več čul traktor, a pokle i kak se ljudi spominaju i smejiju. Začas su več bili v kuhiji za stolom i jako falili bakinu juhu i puru i gusku, a onda i finu gibanicu i rekli da se tak nekaj finega nemre jesti saki den.

Malo smo si još posedeli, pilo se domače vino, a onda je nazaj bilo vreme za posel.

Kuruzu je trebalo pometati v kuružjak pa smo se si stali oko voza i počeli metati. Bilo nam je več vruče, ali je kuružjak za čas bil pun kuruze, a si su se čudili i govorili kak je ovo leto jako lepa i zdrava.

Bilo je vreme nazaj si sesti za stol. Gibanica je več čakala, a i gemišti, a sused Dragec je reko da bi si zde mogli malo i zapopevati. Tak se skroz na dvorište, a sigurno i k susedima, čulo Veselo, veselo, Zagorci, Zagorski cug, Mamica su štruklje pekli, Lepe ti je Zagorje zelene i druge kerih su se mogli zmisliti.

Tak je več pomalo došel i mrak pa se sused Dragec zmislil: „Zde pa moram iti domof krave, svije i koje nahraniti“, a suseda Štefica je rekla da mora večerju skuhati. Si su se razišli, a baka i ja smo pospremale kuhiju i spominale se kak je den hitro prešo, kak je lepo kad je posel napravljen i kak imamo dobre susede. Več je pomalo došla i noč pa smo si zadovoljni prešli spat.

**Lorena Grahovar, 5. razred**

**OŠ Antuna Mihanovića**

**Klanjec**